Tko su republikanski kandidati za predsjednika 2012.?
Neka od imena su Mitt Romney i Newt Gingrich; još se ne zna da li će se kandidirati Sarah Palin, a Trump i Huckabee su odustali
Na izborima sljedeće godine jedan od republikanskih kandidata bit će suparnik predsjednika Obame. Neki od očekivanih kandidata, poput Mikea Huckebeeja i Donalda Trumpa, odustali su od kandidature Mike Huckebee bi, bez ikakve, sumnje bio jedno od vodećih republikanskih imena, ali: “Sve mi govori – idi, ali srce kaže – ne! I to je moja odluka,” kaže Huckabee. Huckebee je, u prošloj predizbornoj kampanji 2008. godine, odlično započeo, bio je vodeći republikanski kandidat, da bi okončao kao drugi, iza Johna McCaina. I bez njega popis republikanskih kandidata je povelik, ali veliki su i problemi. Tu je Mitt Romney – čiji plan o zdravstvenoj skrbi konzervativci naprosto mrze, skoro kao što mrze i plan predsjednika Obame. Newt Gingrich vuče mnogo političkih i osobnih problema iz prošlosti, Tim Pawlenty ima problema uvjeriti glasače da nije – dosadan. Nekoliko imena se povlači više po novinama nego po eventualnim listama: kao na primjer guverner Indiane, Mitch Daniels, koji može imati određenu snagu. Zanimljiva je osoba – vozi Harley Davidson, strašno se zalaže za kresanje proračuna, ali još nije odlučio. Kaže – odlučit će do kraja mjeseca. U međuvremenu je dobio potporu bivše prve dame, Laure Bush. Poput Mikea Huckabeeja, i Donald Trump je odustao od kandidature. John Huntsman, bivši guverner i američki veleposlanik u Kini, mogao bi biti zanimljiv kandidat. A što je sa Sarahom Palin koja je nedavno zaposlila novog savjetnika za vanjsku politiku? Je li to znak da će u predsjedničku utrku? I na kraju ime koje bi umjereni republikanci svakako voljeli vidjeti na popisu predsjedničkih kandidata: guverner New Jerseya – Chris Christie. No, on tvrdi da se ne natječe za predsjednika. Međutim, mnogi republikanci odbijaju prihvatiti tu njegovu izjavu te ga još uvijek nagovaraju da to učini.